REVISIONSERKLÆRING 3. I overensstemmelse med artikel 287 i traktaten om Den Europæiske Unions funktionsmåde (TEUF) har Retten: a) revideret instituttets årsregnskab, som omfatter årsopgørelsen (3) og beretningen om budgetgennemførelsen (4) for det regnskabsår, som afsluttedes den 31. december 2013, og b) efterprøvet lovligheden og den formelle rigtighed af de transaktioner, der ligger til grund for regnskabet. Ledelsens ansvar 4. Ledelsen er ansvarlig for at udarbejde et årsregnskab for instituttet, som giver et retvisende billede, og for, at de transaktioner, som ligger til grund for regnskabet, er lovlige og formelt rigtige (5): a) Ledelsens ansvar med hensyn til instituttets årsregnskab omfatter udformning, gennemførelse og opretholdelse af et internt kontrolsystem, som sikrer, at der udarbejdes en årsopgørelse, som giver et retvisende billede uden væsentlig fejlinformation, uanset om denne skyldes besvigelser eller fejl, udvælgelse og anvendelse af passende regnskabspraksis på grundlag af de regnskabsregler, der er fastlagt af Kommissionens regnskabsfører (6), og udøvelse af regnskabsmæssige skøn, som er rimelige efter omstændighederne. Direktøren godkender instituttets årsregnskab, når instituttets regnskabsfører har udarbejdet det på grundlag af alle tilgængelige oplysninger og skrevet en note, som vedlægges regnskabet, og hvori han bl.a. erklærer, at han har rimelig sikkerhed for, at regnskabet i alt væsentligt giver et retvisende billede af instituttets finansielle stilling. b) Ledelsens ansvar med hensyn til de underliggende transaktioners lovlighed og formelle rigtighed og overholdelse af princippet om forsvarlig økonomisk forvaltning omfatter udformning, gennemførelse og opretholdelse af et effektivt og produktivt internt kontrolsystem, hvori indgår tilstrækkelig overvågning og passende foranstaltninger, som kan forhindre uregelmæssigheder og besvigelser samt, hvis det er nødvendigt, sikre, at der iværksættes retlige procedurer med henblik på at inddrive uberettiget udbetalte eller anvendte midler. Revisors ansvar 5. Det er Rettens ansvar på grundlag af sin revision at afgive en erklæring til Europa-Parlamentet og Rådet (7) om årsregnskabets rigtighed og de underliggende transaktioners lovlighed og formelle rigtighed. Retten udfører sin revision i overensstemmelse med IFAC's Internationale Standarder om Revision og etiske regler og INTOSAI's internationale standarder for overordnede revisionsorganer (International Standards of Supreme Audit Institutions). Ifølge disse standarder skal Retten planlægge og udføre revisionen med henblik på at opnå høj grad af sikkerhed for, om instituttets årsregnskab er uden væsentlig fejlinformation, og om de transaktioner, der ligger til grund for det, er lovlige og formelt rigtige. 6. Revisionen omfatter udførelse af handlinger med henblik på at opnå revisionsbevis vedrørende beløbene og oplysningerne i regnskabet og de underliggende transaktioners lovlighed og formelle rigtighed. De valgte handlinger afhænger af revisors vurdering, herunder vurderingen af risiciene for væsentlig fejlinformation i regnskabet og for, at de underliggende transaktioner i væsentligt omfang ikke opfylder kravene i Den Europæiske Unions retlige ramme, uanset om det skyldes besvigelser eller fejl. Ved vurderingen af disse risici tager revisor både hensyn til den interne kontrol, som skal sikre, at der udarbejdes et retvisende årsregnskab, og til de overvågnings- og kontrolsystemer, der er indført for at sikre de underliggende transaktioners lovlighed og formelle rigtighed, og udformer revisionshandlinger, der er passende efter omstændighederne. Revisionen omfatter også en vurdering af, om den anvendte regnskabspraksis er passende, og om de regnskabsmæssige skøn er rimelige, samt en vurdering af den samlede præsentation af regnskabet. 7. Retten mener, at det tilvejebragte revisionsbevis er tilstrækkeligt og egnet som grundlag for denne revisionserklæring. Erklæring om regnskabernes rigtighed 8. Det er Rettens opfattelse, at instituttets årsregnskab i alt væsentligt giver et retvisende billede af dets finansielle stilling pr. 31. december 2013 og af resultaterne af dets transaktioner og pengestrømme i det afsluttede regnskabsår, i overensstemmelse med dets finansielle bestemmelser og de regnskabsregler, der er fastlagt af Kommissionens regnskabsfører. Grundlag for en erklæring med forbehold med hensyn til de underliggende transaktioners lovlighed og formelle rigtighed Ingen rimelig sikkerhed for transaktionernes lovlighed og formelle rigtighed. 9. I 2013 foretog instituttet endelige betalinger og afregninger af forfinansieringer (transaktioner) vedrørende tilskud på 84,1 million euro (aktiviteter i 2012). Tilskudsudgifter udgør ca. 97 % af de samlede udgifter for 2013. Alle tilskudstransaktioner skal undersøges af Kommissionen, før de kan godkendes af EIT. Instituttet fortsatte selv med at gøre en betydelig indsats for at implementere en effektiv forudgående kontrol med det formål at give rimelig sikkerhed for tilskudstransaktionernes lovlighed og formelle rigtighed. For ca. 87 % af de tilskudsudgifter, der blev anmeldt af VIF'erne, foreligger der attester udstedt af uafhængige revisionsfirmaer, som VIF'erne og deres partnere har engageret. EIT udførte selv forudgående kontrol i form af omfattende skrivebordskontroller. Dokumentation fra VIF'erne og deres partnere blev undersøgt af EIT, hvis der var identificeret særlige risici. Retten konstaterede dog, at selv om kvaliteten af revisionsattesterne bliver bedre, hvilket til dels skyldes bedre vejledning, er det stadig muligt at forbedre de uafhængige revisionsfirmaers arbejde generelt. 10. For at få yderligere sikkerhed for tilskudstransaktionernes lovlighed og formelle rigtighed indgik EIT en kontrakt om yderligere efterfølgende kontrol af tilskudstransaktioner, som blev udført af et uafhængigt revisionsfirma. Omkostningsanmeldelserne for 29 af de 300 VIF-partnere blev kontrolleret efterfølgende, hvilket svarer til 29 % af de samlede tilskudstransaktioner i 2013. Resultaterne af den efterfølgende kontrol bekræftede, at den forudgående kontrol er blevet bedre, men at den endnu ikke er fuldt ud effektiv. På grundlag af de fejl, der blev konstateret ved den efterfølgende kontrol, besluttede EIT i 2014 at inddrive 5 75 593 euro, hvilket svarer til 3 % af de reviderede tilskud for 2012. Væsentlige fejl med hensyn til offentlige indkøb 11. I 2013 blev der afholdt betalinger på ca. 6 65 000 euro og 1 05 000 euro til to rammekontrakter, der var indgået i 2010 og 2012 med anvendelse af en procedure med forhandling. Det fremgik af revisionen, at brugen af en procedure med forhandling ikke var berettiget, og de deraf følgende betalinger er derfor uregelmæssige. 12. Den kombinerede fejlfrekvens af de forhold, der beskrives i punkt 9-11 er på mellem 2 % og 3 % af de samlede udgifter i 2013. Erklæring med forbehold om lovligheden og den formelle rigtighed af de transaktioner, der ligger til grund for regnskabet 13. Det er Rettens opfattelse, at de transaktioner, der ligger til grund for instituttets årsregnskab for det regnskabsår, der afsluttedes den 31. december 2013, i alt væsentligt er lovlige og formelt rigtige, når der ses bort fra de mulige virkninger af de forhold, der er beskrevet i grundlaget for en erklæring med forbehold (punkt 9-12).